Eng.sz.: R-1978/2000.
Dr. Kopári László
Irodavezető
7626 Pécs, Koller u. 7.
mobil   	00-36-20-4338163
mail:    	kopari@kopari.hu
web:    	www.kopari.hu
________________________________________________________________

Puglia
Barangolás az olasz csizma sarkán
2027. október 13-17. (5 nap)

1. nap: Budapestről indulás menetrendszerinti repülővel Olaszországba, majd érkezés. –  Bariba, Puglia tartomány fővárosába, a forgalmas és nyüzsgő kikötővárosba. Városnézés, mely során érintjük az 1087–1197 között épült Szent Miklós Bazilikát, ahol Szent Miklósnak, azaz a Mikulásnak az ereklyéi vannak 1087. óta; az 1292-ben felszentelt székesegyházat; az eredetileg XII–XIII. században épült Castello Normanno-Svevo várat; szabadprogram a hangulatos belvárosban és séta a tengerparti sétányon.
2. nap: Matera, mely az UNESCO Világörökségé része, s ahol több mint háromezer lakás és százötven templom alkotja a Földközi-tenger térségének legnagyobb és legteljesebb sziklába vájt városát. – Alberobello, amelynek a belvárosát több mint 1000 trulló – szürke kúptetős, méhkasra emlékeztető kőkunyhó – alkotja, s ezek miatt szintén az UNESCO Világörökség része a város. 
3. nap: Lecce, mely számos barokk épületének köszönheti határozott egységes városképét, s amelyek közül még így is kiemelkedik a Santa Croce Bazilika, a leccei barokk egyik drágaköve. – Ostuni, ahol a dombról letekintő fehér házak, kis utcácskák, a katedrális, a tengerre mesés kilátást nyújtó panorámaterasz elbűvölik bennünket.
4. nap: Martina Franca: a 10. században alapított elegáns és kifinomult város, melynek óvárosa a barokk építészet egyik szép példája, szűk sikátorokkal, fehér utcácskákkal, impozáns palotákkal, templomokkal. Séta a városban, amely során érintjük a Piazza Roma teret, a késő barokk gyöngyszemeként pompázó Palazzo Ducale-t és a Szt. Márton-templomot, majd egy kis szabadprogram. – Poliganno a Mare, a jellegzetes puglai tengerparti, sziklafalra épült kisváros, melynek szülötte Domenico Modugno, aki a híressé vált olasz „Volare” című dalával 1958-ban megnyerte a Sanremói Dalfesztivált. A dal hangulatával sétálhatunk a fehérre meszelt házak között a hangulatos, szűk kis utcácskákon, s megmártózhatunk szinte a városba nyúló türkizkék tengeröbölben.
5. nap: Molfetta, egy élénk kisváros, ahol a halászkikötő a mindennapi élet központja, a közeli Pubblico Mercato a frissen fogott halakat és mindenféle tengeri herkentyűket tárja elénk, s a város büszkesége a lenyűgöző román stílusú Duomo di San Corrado, majd szabadprogram. – Délben transzfer a repülőtérre, majd indulás Budapestre menetrendszerinti járattal.

Utazás: fapados repülővel Budapestről Bariba és vissza, autóbusszal Olaszországban
Étkezés: félpanzió (4 vacsora, 4 reggeli)
Szállás: 4 éjszaka, 4*-os hotelben, 2 ágyas szobákban, 2 fő/szoba elhelyezéssel

Ár: 279.000 Ft/fő legalább 30 utas esetén, amely tartalmazza a busz díját Olaszországban, a szállást, a félpanziós ellátást és a magyar nyelvű csoport- és idegenvezetést. 
Egyágyas felár: 53.000 Ft/fő.

Az ár nem tartalmazza: a magyarországi transzfereket, a repülőjegyet, a belépődíjakat, az idegenforgalmi adót, az utasbiztosítást és a fel nem sorolt szolgáltatásokat.

A repülőjegy ára kb. 100.000 Ft/fő, melyet csak a csoport összeállása után tudunk megvenni majd.
A belépődíjak és az idegenforgalmi adó díja kb.: később tudjuk csak megmondani EUR/fő

Az utazás ideje alatt mindenkinek rendelkeznie kell érvényes utasbiztosítással, melyet irodánknál meg lehet kötni! 

A programhoz jó utat kívánva, üdvözlettel:

Pécs, 2026. január 10. 						Dr. Kopári László sk.